‘Munisipale wanbesteding genoeg om Eskom-skuld dubbel te betaal’Kimi Makwetu (links). Foto: ANA Die burgerregte organisasie AfriForum het Woensdag gesê hy veroordeel SA munisipaliteite landwyd wat byna R30,5 miljard aan “vrugtelose, verkwistende, onreëlmatige en ongemagtigde uitgawes” in die 2015/2016-tydperk bestee het. Dié verslag volg nadat Kimi Makwetu, die ouditeur-generaal (OG), Woensdag die regeringsoudit-uitkomsteverslag bekend gestel het. Die OG het bevind dat ’n gebrek aan verantwoordbaarheid en swak interne beheer en toesig kernprobleme is wat gelei het tot dié aansienlike vlakke van wanbesteding. Morné Mostert, AfriForum se hoof van plaaslikeregeringsake, sê die LUR’e van die departement van samewerkende regering en tradisionele sake asook die departement van finansies het ’n oorsigrol om by munisipale begrotingsprosesse te speel en moet verseker dat geïntegreerde ontwikkelingsplanne (GOP’s) onder meer ’n strategie uiteensit om agterstallige skuld in te vorder. Verder moet hulle munisipaliteite moniteer om te verseker dat hierdie strategieë behoorlik toegepas word. “Hierdie onvermoë van staatsorgane om mekaar tot verantwoording te roep, lei tot die grootskaalse bedrog en korrupsie wat tans in sommige munisipaliteite floreer. Dit is ironies dat hierdie bedrag byna dubbel soveel as die munisipale skuld aan Eskom verskuldig is, tog bly dít net groei,” sê Mostert. Hy meen dat die OG se verslag nie as ’n diensleweringsmaatstaf gebruik kan word nie, maar eerder ’n manier is om te bepaal of munisipaliteite hul besteding rekenkundig korrek opskryf. “AfriForum sal die verslag bestudeer en daarna met die minister van samewerkende regering en tradisionele sake (wat moet verseker dat die bogemelde LUR’e hul funksies in hierdie verband vervul) skakel om te verseker dat prosesse ingestel word om hierdie soort wanbestuur en -besteding uit te wis.”